Հ Ի Մ Ն Ա Վ Ո Ր Ո Ւ Մ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ՈՒ ԼՐԱՑՈՒՄԵՐ ԿԱՏԱՐԵԼՈՒ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ ԵՎ ԳՆՄԱՆ ԳՈՐԾԸՆԹԱՑԻ ԿԱԶՄԱԿԵՐՊՄԱՆ ԱՌԱՆՁՆԱՀԱՏԿՈՒԹՅՈՒՆՆԵՐ ՍԱՀՄԱՆԵԼՈՒ ՄԱՍԻՆ»  ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ
1. Իրավական ակտի անհրաժեշտությունը (նպատակը).
Հայաստանի Հանրապետության կառավարության որոշման նախագիծը բխում է 2026 թվականի սեպտեմբերի 10-13-ը Հայաստանի Հանրապետությունում անցկացվելիք հեծանվաերթի պատշաճ կազմակերպման և անցկացման անհրաժեշտությունից։ Հաշվի առնելով միջոցառման միջազգային բնույթը, մասնակիցների թվաքանակը և անցկացման բազմօրյա ձևաչափը՝ դրա պատշաճ կազմակերպումն ու անվտանգ անցկացումը պահանջում են համապատասխան պետական մարմինների և կազմակերպությունների միջև համակարգված համագործակցություն, այդ թվում՝ միջազգային համագործակցության, արտաքին կապերի և դիվանագիտական ներկայացուցչությունների հետ անհրաժեշտ հաղորդակցության ապահովում, ինչպես նաև հանրային կարգի, մասնակիցների անվտանգության, ճանապարհային երթևեկության և բժշկական սպասարկման պատշաճ կազմակերպում։
Միաժամանակ, միջոցառման արդյունավետ կազմակերպման և բնականոն ընթացքի ապահովման նպատակով անհրաժեշտ է ապահովել ոստիկանության, շտապ բժշկական օգնության, ճանապարհային անվտանգության և այլ իրավասու ծառայությունների պատշաճ ներգրավումն ու գործողությունների համակարգումը։

2. Ընթացիկ վիճակը և խնդիրները
 	Հայաստանի Հանրապետությունում մեկնարկել է միջազգային բազմօրյա խմբային հեծանվաերթի կազմակերպման գործընթացը, որի արդյունավետ և համակարգված իրականացումն ապահովելու նպատակով ստեղծվել է միջգերատեսչական հանձնաժողով։ Միջոցառման կազմակերպման գործընթացը պահանջում է հանձնաժողովի կազմի հստակեցում՝ շահագրգիռ պետական մարմինների և այլ իրավասու կառույցների ներկայացուցիչների մասնակցությամբ։
Միջոցառման նախապատրաստման և անցկացման շրջանակներում անհրաժեշտ է իրականացնել մի շարք փոխկապակցված միջոցառումներ, այդ թվում՝ երթուղու հաստատում, մասնակիցների անվտանգության և հասարակական կարգի ապահովում, բժշկական ծառայությունների պատշաճ պատրաստվածության ապահովում, ճանապարհային երթևեկության կազմակերպում, ինչպես նաև միջազգային գործընկերների հետ համագործակցության և հաղորդակցության համակարգում։
Հաշվի առնելով միջոցառման բազմօրյա և բազմամարդ բնույթը՝ դրա պատշաճ կազմակերպումն ու անվտանգ անցկացումը պահանջում են համապատասխան պետական մարմինների և ծառայությունների գործողությունների համակարգված իրականացում։ Միաժամանակ, անհրաժեշտ է ապահովել օտարերկրյա պատվիրակությունների և մասնակիցների ընդունելության, տեղաբաշխման, ուղեկցման և տեղեկատվական աջակցության գործընթացների միասնական և համակարգված մոտեցումը։
Միջազգային բազմօրյա խմբային հեծանվաերթի կազմակերպման և անցկացման գործընթացն իրականացնելու է «Սպորտի կառավարման կենտրոն» ՓԲԸ-ն:
Համաձայն կից ներկայացված նախահաշվի՝ միջոցառման կազմակերպման և անցկացման համար կպահանջվի 1,599,527.2 հազար դրամ (առանց ԱԱՀ), որից 884,000.0 հազար դրամը ակնկալվում է ՀՀ կառավարության պահուստային ֆոնդից, «Հայաստանի ֆիզիկական կուլտուրայի և սպորտի պետական ինստիտուտ» հիմնադրամի կողմից կհատկացվի 413,860.0 հազար դրամ և ևս 301,667.2 հազար դրամ՝ այլ հովանավորների կողմից ակնկալվող եկամուտներն են:
 Ներկայացված նախահաշիվը վերջնական չէ և կարող է ճշգրտվել՝ պայմանավորված միջոցառման կազմակերպման ընթացքում առաջացող լրացուցիչ կամ փոփոխվող ծախսերով: Այլ հովանավորներից նախատեսվող ֆինանսական միջոցների ներգրավման նախատեսված ծավալների չիրացման դեպքում անհրաժեշտ կլինի պակասող մասը համալրել պետական բյուջեի միջոցների հաշվին: 
Ճշգրտման է ենթակա նաև ՀՀ պետական բյուջե վճարվելիք ԱԱՀ-ն, որը հնարավոր կլինի կնքված պայմանագրով նախատեսված հաշվետվությունների ներկայացումից և ընդունումից հետո: Նշված գումարը ևս նախատեսվում է տրամադրել պետական բյուջեի միջոցների հաշվին: 
Միաժամանակ, հաշվի առնելով հարցի հրատապությունը, ժամկետների սղությունը նախատեսվում է թույլատրել «Սպորտի կառավարման կենտրոն» ՓԲԸ-ին միջազգային բազմօրյա խմբային հեծանվաերթ միջոցառման կազմակերպման և անցկացման համար կազմակերպվող գնման գործընթացի շրջանակում նախատեսել պայմանագրի 50 տոկոսի չափով կանխավճար, ինչպես նաև գնման գործընթացի շրջանակում ընտրված մասնակցից չպահանջել պայմանագրի (կանխավճարի) ապահովում՝ չկիրառելով ՀՀ կառավարության 2017 թվականի մայիսի 4-ի N 526-Ն որոշմամբ հաստատված կարգի 32-րդ կետի 5-րդ ենթակետի և 71-րդ կետի 1-ին ենթակետի «զ.» պարբերության պահանջները:

3. Տվյալ բնագավառում իրականացվող քաղաքականությունը 
Հայաստանի Հանրապետությունում սպորտի և առողջ ապրելակերպի խթանման պետական քաղաքականության շրջանակում կարևոր նշանակություն է տրվում զանգվածային և միջազգային սպորտային միջոցառումների կազմակերպմանն ու անցկացմանը։ Հեծանվային սպորտի զարգացումը և դրա հանրահռչակումը նպաստում են առողջ ապրելակերպի խթանմանը, բնակչության, մասնավորապես՝ երիտասարդության շրջանում ֆիզիկական ակտիվության բարձրացմանը, ինչպես նաև միջազգային սպորտային համագործակցության ընդլայնմանը։
Միջոցառման արդյունավետ և պատշաճ կազմակերպումն ապահովելու նպատակով անհրաժեշտ է տարբեր ոլորտների պետական կառավարման մարմինների և այլ շահագրգիռ կառույցների միջև ապահովել համակարգված համագործակցություն՝ մասնավորապես տրանսպորտի, առողջապահության, ներքին գործերի, արտաքին գործերի և սպորտի ոլորտներում։
Միջոցառման կազմակերպման շրջանակում առանձնահատուկ կարևորություն ունի միջազգային սպորտային համագործակցության զարգացումը, օտարերկրյա պատվիրակությունների և մասնակիցների պատշաճ ընդունելության ու մասնակցության ապահովումը, ինչպես նաև Հայաստանի Հանրապետության՝ որպես միջազգային սպորտային միջոցառումների անցկացման համար գրավիչ և համապատասխան ենթակառուցվածքներ ունեցող երկրի ներկայացվածության ընդլայնումը։ Միաժամանակ, միջոցառման պատշաճ և անվտանգ անցկացումը ենթադրում է մասնակիցների և հանդիսատեսների անվտանգության ապահովում, ճանապարհային երթևեկության համապատասխան կազմակերպում, բժշկական ծառայությունների պատշաճ պատրաստվածություն և հանրային կարգի պահպանում։
Միջոցառման հանրային ազդեցության և լայն մասնակցության ապահովման նպատակով կարևոր է նաև հանրային իրազեկման և տեղեկատվության տարածման գործընթացների պատշաճ կազմակերպումը՝ լրատվամիջոցների և հաղորդակցության այլ հարթակների ներգրավմամբ։
4.Կարգավորման բնույթը և նպատակը
	Կարգավորման նպատակն է ապահովել Հայաստանի Հանրապետությունում 2026 թվականի սեպտեմբերի 10-13-ը անցկացվելիք միջազգային բազմօրյա խմբային հեծանվաերթի պատշաճ, համակարգված և արդյունավետ կազմակերպումն ու անցկացումը։
Որոշման ընդունմամբ նախատեսվում է միջոցառման կազմակերպման գործընթացում ներգրավված պետական մարմինների և կառույցների գործունեության համար անհրաժեշտ կազմակերպչական պայմանների ապահովում՝ հաշվի առնելով միջոցառման միջազգային, բազմօրյա և բազմամարդ բնույթը։ Կարգավորումը միտված է միջոցառման հետ կապված կազմակերպչական հարցերի արդյունավետ լուծմանը և դրա անցկացման ընթացքում անհրաժեշտ միջոցառումների պատշաճ իրականացման ապահովմանը։ Կարգավորումն ունի ֆինանսատնտեսական բնույթ և ուղղված է արդյունավետորեն ապահովելու պետական կարևորության սպորտային միջոցառումը։  
5. Նախագծի մշակման գործընթացում ներգրավված ինստիտուտները և անձինք
Նախագիծը մշակվել է Նախարարության կողմից՝ Հայաստանի Հանրապետությունում գործող մարզական կազմակերությունների շրջանում կատարված մոնիթորինգի հիման վրա:
6. Իրավական ակտի կիրարկման դեպքում ակնկալվող արդյունքը 
Որոշման նախագծի ընդունման արդյունքում հնարավոր կլինի ապահովել 2026 թվականի սեպտեմբերի 10-13-ը Հայաստանի Հանրապետությունում անցկացվելիք միջազգային բազմօրյա խմբային հեծանվաերթի պատշաճ և բնականոն կազմակերպումն ու անցկացումը՝ համապատասխան պետական մարմինների և շահագրգիռ կառույցների ներգրավմամբ։ Հայաստանը կդառնա վստահելի գործընկեր միջազգային սպորտային միջոցառումների կազմակերպման ոլորտում՝ ամրապնդելով իր հեղինակությունը։ Միջազգային միջոցառման անցկացումը կնպաստի Հայաստանի Հանրապետության զբոսաշրջային գրավչության բարձրացմանը և երկրի՝ որպես միջազգային սպորտային միջոցառումների անցկացման համար գրավիչ ուղղության ներկայացվածության ընդլայնմանը։ Միջոցառման միջազգային հարթակներում լուսաբանումը և մասնակիցների կողմից Հայաստանի տարբեր բնակավայրեր այցելությունը կարող են նպաստել Հայաստանի վերաբերյալ տեղեկատվության տարածմանը, զբոսաշրջային հոսքերի ակտիվացմանը և երկրի միջազգային ճանաչելիության բարձրացմանը։
7. Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն
Միջոցառման կազմակերպման նպատակով Հայաստանի Հանրապետության կառավարության որոշման ընդունման կապակցությամբ Հայաստանի Հանրապետության պետական կամ տեղական ինքնակառավարման մարմինների բյուջեների եկամուտներում և ծախսերում փոփոխություններ չի առաջանում։ 
[bookmark: _GoBack]ՀՀ կրթության, գիտության, մշակույթի և սպորտի նախարարության ծախսերը ավելանում են 884,000.0 հազար դրամով: Նշված գումարը չի ներառում կազմակերպությանը հատկացվող ԱԱՀ գումարը և վերջնական հաշվետվությունը ընդունելուց հետո կարող է առաջանալ անհրաժեշտություն ՀՀ պետական բյուջեից լրացուցիչ ֆինանսական հատկացումների: 
Միաժամանակ, միջոցառման կազմակերպման կից նախահաշիվը վերջնական չէ և կարող է ճշգրտվել՝ պայմանավորված միջոցառման կազմակերպման ընթացքում առաջացող լրացուցիչ կամ փոփոխվող ծախսերով: Այլ հովանավորներից ֆինանսական միջոցների ներգրավման դեպքում միջոցառման կազմակերպման համար պետական բյուջեից նախատեսվող ֆինանսավորման չափը ենթակա է համապատասխան ճշգրտման՝ հաշվի առնելով փաստացի այլ աղբյուրներից ներգրավված միջոցների չափը։
Սույն նախագծի շրջանակում նախատեսվող  884 000 հազար դրամն առաջարկվում է հատկացնել ՀՀ կառավարության պահուստային ֆոնդից: 

8. Կապը ռազմավարական փաստաթղթերի հետ. 
Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.
Որոշման նախագիծը բխում է  ՀՀ կառավարության 2023 թվականի դեկտեմբերի 7-ի «Հայաստանի Հանրապետության ֆիզիկական կուլտուրայի և սպորտի ոլորտների 2024-2030 թվականների ռազմավարության մասնավոր նպատակ 1.2 գործողություն 3, այն է՝ «Առողջ ապրելակերպը, ֆիզիկական ակտիվությունը և ադապտիվ սպորտը քարոզող փաստավավերագրական կամ գեղարվեստական ֆիլմերի պատրաստում և հեռարձակում և ռազմավարության գործողությունների պլանը հաստատելու մասին»  և N 2145 որոշման հավելված 1-ի 25-րդ կետի դրույթներից.
    Սույն նախագծի ընդունումը բխում է Հայաստանի Հանրապետության տնտեսական ինստիտուցիոնալ վերափոխման Դոկտրինի 95-րդ պարբերության ենթածրագիր N 3-ի պահանջներից՝  «3. մշակույթի և սպորտի տնտեսականացում»:
9. Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն:
1. Այլ իրավական ակտերում փոփոխությունների և/կամ լրացումների անհրաժեշտությունը.
Չի առաջացնում:
2. Միջազգային պայմանագրերով ստանձնած պարտավորությունների հետ համապատասխանությունը.
Համապատասխանում է:
10. Այլ տեղեկություններ
Չկան։ 



